title: Deċiżjoni tal-Kummissjoni (UE) 2018/1702 tat-8 ta' Novembru 2018 li tistabbilixxi l-kriterji tal-Ekotikketta tal-UE għal-lubrikanti (notifikata bid-dokument C(2018) 7125) (Test b'rilevanza għaż-ŻEE.)

text:
                  13.11.2018

                  MT

                  Il-Ġurnal Uffiċjali tal-Unjoni Ewropea

                  L 285/82

         DEĊIŻJONI TAL-KUMMISSJONI (UE) 2018/1702
         tat-8 ta' Novembru 2018
         li tistabbilixxi l-kriterji tal-Ekotikketta tal-UE għal-lubrikanti

               (notifikata bid-dokument C(2018) 7125)

         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(2) tiegħu,
         Wara konsultazzjoni mal-Bord tal-Ekotikkettar tal-Unjoni Ewropea,
         Billi:

                     (1)

                     Skont ir-Regolament (KE) Nru 66/2010, l-Ekotikketta tal-UE tista' tingħata lil dawk il-prodotti li jħallu impatt ambjentali mnaqqas tul iċ-ċiklu kollu ta' ħajjithom.

                     (2)

                     Ir-Regolament (KE) Nru 66/2010 jipprovdi li għandhom jiġu stabbiliti kriterji speċifiċi tal-Ekotikketta tal-UE skont il-gruppi ta' prodotti.

                     (3)

                     Id-Deċiżjoni tal-Kummissjoni 2011/381/UE (2) stabbilixxiet il-kriterji u r-rekwiżiti ta' valutazzjoni u ta' verifika relatati għal-lubrikanti. Il-perjodu ta' validità ta' dawk il-kriterji u r-rekwiżiti ġie estiż sal-31 ta' Diċembru 2018 bid-Deċiżjoni tal-Kummissjoni (UE) 2015/877 (3).

                     (4)

                     Il-Kontroll tal-Idoneità dwar l-Ekotikketta tal-UE (REFIT) tat-30 ta' Ġunju 2017, li janalizza l-implimentazzjoni tar-Regolament (KE) Nru 66/2010 (4), ikkonkluda li hemm bżonn jiġi żviluppat approċċ aktar strateġiku għall-Ekotikketta tal-UE, li jkun jinkludi kriterji ssimplifikati għall-għażla tal-prodotti. B'konformità ma' dawn il-konklużjonijiet, u b'konsultazzjoni tal-Bord tal-Ekotikkettar tal-UE, jixraq jiġu riveduti l-kriterji għall-grupp ta' prodotti “lubrikanti”, ħalli jitqiesu s-suċċess attwali, l-interess tal-partijiet konċernati fil-prodott u l-potenzjal għal opportunitajiet futuri li jiżdiedu l-użu u d-domanda tas-suq għall-prodotti sostenibbli. Id-definizzjoni tal-grupp ta' prodotti “lubrikanti” jenħtieġ tiġi emendata biex tkun tinkludi referenza għall-funzjonalità tal-prodott minflok għall-kompożizzjoni tiegħu. Dan biex ikun żgurat li d-definizzjoni tkopri b'mod ċar il-kompożizzjonijiet rilevanti kollha tal-lubrikant.

                     (5)

                     Biex jitqiesu l-iżviluppi tas-suq u l-innovazzjonijiet riċenti li seħħew tul il-perjodu ta' intervent, jixraq jiġi stabbilit sett ġdid ta' kriterji tal-Ekotikketta tal-UE għall-grupp ta' prodotti “lubrikanti”. Jenħtieġ li dawn il-kriterji jkollhom l-għan li jippromwovu l-prodotti b'impatt limitat fuq l-ambjent akkwatiku, li jkollhom għadd limitat ta' sustanzi perikolużi, u li l-prestazzjoni tagħhom tkun daqs il-lubrikanti konvenzjonali disponibbli fis-suq jew aħjar minnhom. B'konformità mal-għanijiet tal-istrateġija Ewropea għall-plastik fl-ekonomija ċirkolari (5), il-kriterji jenħtieġ ifittxu li jiffaċilitaw it-tranżizzjoni lejn ekonomija aktar ċirkolari billi jinkoraġġixxu disinn imtejjeb u jinċentivaw id-domanda għall-materjali riċiklati.

                     (6)

                     Il-kriterji ġodda, u r-rekwiżiti ta' valutazzjoni u ta' verifika relatati, jenħtieġ jibqgħu validi sal-31 ta' Diċembru 2024, filwaqt li jitqies iċ-ċiklu tal-innovazzjoni għal dak il-grupp ta' prodotti.

                     (7)

                     Għal raġunijiet ta' ċertezza legali, jenħtieġ titħassar id-Deċiżjoni tal-Kummissjoni 2011/381/UE.

                     (8)

                     Jenħtieġ jingħata perjodu ta' tranżizzjoni lill-produtturi li l-prodotti tagħhom ingħataw l-Ekotikketta tal-UE għal-lubrikanti abbażi tal-kriterji stabbiliti fid-Deċiżjoni 2011/381/UE, ħalli jkollhom żmien biżżejjed biex jadattaw il-prodotti tagħhom ħalli jsiru konformi mal-kriterji u r-rekwiżiti riveduti. Għal perjodu limitat wara l-adozzjoni ta' din id-Deċiżjoni, il-produtturi jenħtieġ jitħallew iressqu applikazzjonijiet ibbażati fuq il-kriterji stabbiliti mid-Deċiżjoni 2011/381/UE jew fuq il-kriterji riveduti stabbiliti minn din id-Deċiżjoni. Meta l-Ekotikketta tal-UE tkun ingħatat abbażi tal-kriterji stabbiliti mid-Deċiżjoni 2011/381/UE, jenħtieġ li l-użu tagħha ma jibqax permess wara l-31 ta' Diċembru 2019.

                     (9)

                     Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

               ADOTTAT DIN ID-DEĊIŻJONI:

            Artikolu 1
            Il-grupp ta' prodotti “lubrikanti” għandu jinkludi kull lubrikant li jaqa' f'wieħed minn dawn is-sottogruppi:

                        (a)

                        is-sottogrupp Lubrikanti ta' Telf Totali (TLL), li għandu jinkludi żjut tas-srieraq bil-katina, lubrikanti tal-ħbula tal-wajer, aġenti tar-rilaxx tal-konkrit, griżijiet ta' telf totali, u lubrikanti oħrajn ta' telf totali;

                        (b)

                        is-sottogrupp Lubrikanti ta' Telf Parzjali (PLL), li għandu jinkludi żjut tal-gerijiet maħsuba għall-użu f'gerijiet miftuħa, żjut tat-tubu tal-poppa, żjut two-stroke, protezzjoni temporanja kontra l-korrużjoni u griżijiet ta' telf parzjali;

                        (c)

                        is-sottogrupp Lubrikanti ta' Telf Inċidentali (ALL), li għandu jinkludi sistemi idrawliċi, fluwidi tax-xogħol tal-metall, żjut tal-gerijiet maħsuba għall-użu f'gerijiet magħluqa u griżijiet ta' telf inċidentali.

            Artikolu 2
            Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

                        (1)

                        “lubrikant” tfisser prodott li kapaċi jnaqqas il-frizzjoni, l-adeżjoni, is-sħana, it-tkabir u l-korrużjoni meta jiġi applikat fuq superfiċje jew jiġi introdott bejn iż-żewġ uċuħ b'moviment relattiv, jew li hu kapaċi jittrażmetti potenza mekkanika. L-aktar ingredjenti komuni huma l-fluwidi bażiċi u l-addittivi;

                        (2)

                        “fluwidu bażiku” tfisser fluwidu lubrikanti li l-proprjetajiet tiegħu tal-fluss, ta' kemm jibqa' tajjeb biż-żmien, tal-lubriċità u tar-reżistenza għat-tkabir, kif ukoll il-karatteristiċi fir-rigward tas-sospensjoni tal-kontaminanti ma jkunux tjiebu bl-introduzzjoni tal-additiv(i);

                        (3)

                        “addittiv” tfisser sustanza jew taħlita li l-funzjonijiet ewlenin tagħhom huma li jitjieb aspett wieħed jew bosta minn dawn li ġejjin: il-proprjetajiet tiegħu tal-fluss, ta' kemm jibqa' tajjeb biż-żmien, tal-lubriċità u tar-reżistenza għat-tkabir, kif ukoll is-sospensjoni tal-kontaminanti;

                        (4)

                        “sustanza” tfisser element kimiku u l-komponenti tiegħu fl-istat naturali jew miksub minn kwalunkwe proċess tal-profuzzjoni, inkluż kwalunkwe addittiv meħtieġ biex jippriżerva l-istabbilità tiegħu u kwalunkwe impurità kkawżata mill-proċess użat, iżda għajr kwalunkwe solvent li jista' jkun separat mingħajr ma jaffettwa l-istabbilità tas-sustanza jew jibdel il-kompożizzjoni tagħha;

                        (5)

                        “telf totali” tfisser li l-lubrikant ikun rilaxxat għalkollox fl-ambjent waqt l-użu;

                        (6)

                        “telf parzjali” tfisser li l-lubrikant ikun rilaxxat parzjalment fl-ambjent waqt l-użu u l-parti li ma tkunx rilaxxata tista' tiġi rkuprata għall-ipproċessar mill-ġdid, għar-riċiklaġġ jew għar-rimi;

                        (7)

                        “telf inċidentali” tfisser li l-lubrikant jintuża f'sistema magħluqa u jista' jiġi rilaxxat fl-ambjent biss b'mod inċidentali u, wara l-użu, ikun jista' jiġi rkuprat għall-ipproċessar mill-ġdid, għar-riċiklaġġ jew għar-rimi;

                        (8)

                        “żejt tas-srieraq bil-katina” tfisser żejt lubrikanti li jintuża biex jillubrika l-iżbarra u l-katina ta' tip wieħed jew aktar ta' srieraq bil-katina;

                        (9)

                        “lubrikant tal-ħbula tal-wajer” tfisser lubrikant li jintuża biex jillubrika l-ħbula tal-wajer li jikkonsistu minn bosta ħjut tal-metall marsusin flimkien jiex isawru ħabel;

                        (10)

                        “aġent tar-rilaxx tal-konkrit” tfisser lubrikant li jintuża fl-industrija tal-kostruzzjoni biex jevita milli l-konkrit frisk jeħel mal-wiċċ, ħafna drabi plywood, overlaid plywood, azzar jew aluminju;

                        (11)

                        “griż” tfisser lubrikant solidu jew semisolidu li jkun fih sustanza li tħaxxen ħalli jħaxxen jew ibiddel ir-reoloġija tal-fluwidu bażiku;

                        (12)

                        “żejt tal-gerijiet” tfisser lubrikant magħmul speċifikament għal trażmissjonijiet, kompartimenti tat-trasferiment, u d-differenzjali fil-vetturi, fit-trakkijiet u f'makkinarju ieħor;

                        (13)

                        “żejt tat-tubu tal-poppa” tfisser lubrikant li jintuża fit-tubu tal-poppa tal-bastimenti;

                        (14)

                        “żejt two-stroke” tfisser lubrikant li jintuża fil-magni two-stroke;

                        (15)

                        “protezzjoni temporanja kontra l-korrużjoni” tfisser lubrikant li jiġi applikat fuq superfiċje tal-metall bħal rita rqiqa li tilqa' l-ilma u l-ossiġenu milli jmiss mas-superfiċje tal-metall;

                        (16)

                        “sistemi idrawliċi” tfisser lubrikant li permezz tiegħu, il-potenza tiġi trasferita f'makkinarju idrawliku;

                        (17)

                        “fluwidu tax-xogħol tal-metall” tfisser lubrikant maħsub għall-proċessi tax-xogħol tal-metall, bħall-qtugħ u l-iffurmar, u li l-funzjonijiet ewlenin tiegħu huma li jkessaħ, inaqqas il-frizzjoni, ineħħi partikoli tal-metall, u jipproteġi l-bċejjeċ tax-xogħol, l-għodda, u l-makkinarju mill-korrużjoni;

            Artikolu 3
            Biex jingħata l-Ekotikketta tal-UE skont ir-Regolament (KE) Nru 66/2010, lubrikant għandu jaqa' fil-grupp ta' prodotti “lubrikanti” kif definit fl-Artikolu 1 ta' din id-Deċiżjoni u għandu jkun konformi mal-kriterji u r-rekwiżiti ta' valutazzjoni u ta' verifika relatati li huma stabbiliti fl-Anness ta' din id-Deċiżjoni.

            Artikolu 4
            Il-kriterji għall-grupp ta' prodotti “lubrikanti” u r-rekwiżiti ta' valutazzjoni u ta' verifika relatati għandhom jibqgħu validi sal-31 ta' Diċembru 2024.

            Artikolu 5
            Għal finijiet amministrattivi, in-numru tal-kodiċi assenjat lill-grupp ta' prodotti “lubrikanti” għandu jkun “027”.

            Artikolu 6
            Id-Deċiżjoni 2011/381/UE titħassar.

            Artikolu 7

               1.   B'deroga mill-Artikolu 6, l-applikazzjonijiet għall-Ekotikketta tal-UE għall-prodotti li jaqgħu fil-grupp ta' prodotti “lubrikanti” li tressqu qabel id-data tal-adozzjoni ta' din id-Deċiżjoni għandhom jiġu evalwati skont il-kundizzjonijiet stabbiliti fid-Deċiżjoni 2011/381/UE.

               2.   L-applikazzjonijiet għall-Ekotikketta tal-UE għall-prodotti li jaqgħu fil-grupp ta' prodotti “lubrikanti”, li jitressqu fi żmien xahrejn mid-data tal-adozzjoni ta' din id-Deċiżjoni jistgħu jissejsu fuq il-kriterji stabbiliti mid-Deċiżjoni 2011/381/UE jew fuq il-kriterji stabbiliti minn din id-Deċiżjoni. Dawk l-applikazzjonijiet għandhom jiġu evalwati skont il-kriterji li fuqhom huma msejsa.

               3.   Meta tingħata l-Ekotikketta tal-UE, skont il-kriterji stabbiliti fid-Deċiżjoni 2011/381/UE, l-Ekotikketta tal-UE tista' tintuża biss sal-31 ta' Diċembru 2019.

            Artikolu 8
            Din id-Deċiżjoni hija indirizzata lill-Istati Membri.

            Magħmul fi Brussell, it-8 ta' Novembru 2018.

                  Għall-Kummissjoni

               Karmenu VELLA

                  Membru tal-Kummissjoni

            (1)  ĠU L 27, 30.1.2010, p. 1.

            (2)  Id-Deċiżjoni tal-Kummissjoni 2011/381/UE tal-24 ta' Ġunju 2011 dwar l-istabbiliment tal-kriterji ekoloġiċi għall-għoti tal-Ekotikketta tal-UE għal-lubrikanti (ĠU L 169, 29.6.2011, p. 28).

            (3)  Id-Deċiżjoni tal-Kummissjoni (UE) 2015/877 tal-4 ta' Ġunju 2015 li temenda d-Deċiżjonijiet 2009/568/KE, 2011/333/UE, 2011/381/UE, 2012/448/UE u 2012/481/UE sabiex tittawwal il-validità tal-kriterji ekoloġiċi għall-għoti tal-Ekotikketta tal-UE għal ċerti prodotti (ĠU L 142, 6.6.2015, p. 32).

            (4)  Rapport tal-Kummissjoni lill-Parlament Ewropew u lill-Kunsill dwar ir-rieżami tal-implimentazzjoni tar-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) u tar-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (COM(2017) 355).

            (5)  COM(2018)28 final.

            ANNESS

               QAFAS

               IL-KRITERJI TAL-EKOTIKKETTA TAL-UE

               Il-kriterji biex tingħata l-Ekotikketta tal-UE għal-lubrikanti

            KRITERJI

                        1.

                        Sustanzi esklużi jew limitati

                        2.

                        Rekwiżiti addizzjonali tat-tossiċità akkwatika

                        3.

                        Bijodegradibbiltà u potenzjal bijoakkumulattiv

                        4.

                        Rekwiżiti tal-ingredjenti rinnovabbli

                        5.

                        Rekwiżiti tal-ippakkjar/kontenitur

                        6.

                        Prestazzjoni teknika minima

                        7.

                        Informazzjoni għall-konsumatur dwar l-użu u r-rimi

                        8.

                        Informazzjoni li tidher fuq l-Ekotikketta tal-UE

                  VALUTAZZJONI U VERIFIKA
            (a)   Ir-rekwiżiti

            Ir-rekwiżiti speċifiċi ta' valutazzjoni u ta' verifika huma indikati f'kull kriterju.
            Meta l-applikant ikun jeħtieġlu jagħti dikjarazzjonijiet, dokumentazzjoni, analiżi, rapporti tat-testijiet jew evidenza oħra lill-korpi kompetenti biex juri konformità mal-kriterji, dawn jistgħu jiġu mingħand l-applikant u/jew mingħand il-fornitur(i) tiegħu, kif ikun xieraq.
            Il-korpi kompetenti għandhom jirrikonoxxu preferenzjalment l-attestazzjonijiet li jinħarġu mill-korpi akkreditati skont l-istandard armonizzat rilevanti għal-laboratorji tal-ittestjar u tal-kalibrazzjoni (Rekwiżiti ġenerali għall-kompetenza tal-laboratorji tal-ittestjar u l-kalibrazzjoni (ISO/IEC 17025:2005)) jew mal-prinċipji tal-Prattika Tajba tal-Laboratorju (GLP); u l-verifiki li jagħmlu l-korpi akkreditati skont l-istandard armonizzat rilevanti għall-korpi li jiċċertifikaw il-prodotti, il-proċessi u s-servizzi. L-akkreditazzjoni għandha ssir skont ir-Regolament (KE) Nru 765/2008 tal-Parlament Ewropew u tal-Kunsill (1).
            Meta xieraq jistgħu jintużaw metodi tal-ittestjar oħra li mhumiex indikati għal kull kriterju, diment li l-korp kompetenti li jkun qed jivvaluta l-applikazzjoni jaċċetta l-ekwivalenza tagħhom.
            Meta xieraq, il-korpi kompetenti jistgħu jeżiġu dokumentazzjoni ġustifikattiva u jistgħu jagħmlu verifiki indipendenti jew żjarat fuq il-post.
            Bħala prerekwiżit, il-prodott għandu jissodisfa r-rekwiżiti legali applikabbli kollha tal-pajjiż(i) fejn il-prodott ikun maħsub li jitqiegħed fis-suq. L-applikant għandu jiddikjara l-konformità tal-prodott ma' dan ir-rekwiżit.
            Il-lista tal-Klassifikazzjoni tas-Sustanzi tal-Lubrikanti (il-lista LuSC), disponibbli fuq is-sit web tal-Ekotikketta tal-UE (2), tiġbor sustanzi u ditti li ġew ivvalutati minn korp kompetenti fir-rigward tar-rekwiżiti rilevanti inklużi f'din id-Deċiżjoni u d-data tista' tintuża direttament fil-proċess tal-applikazzjoni.
            Ittra ta' Konformità maħruġa minn wieħed mill-korpi kompetenti tal-Ekotikketta tal-UE tista' tintuża direttament fil-proċess tal-applikazzjoni.
            Lista tas-sustanzi kollha miżjuda intenzjonalment u/jew iffurmati intenzjonalment wara xi reazzjoni kimika fil-lubrikant applikat, f'konċentrazzjoni ta' 0,010 % jew aktar tal-piż skont il-piż fil-prodott finali għandha tiġi ppreżentata lill-korp kompetenti, u tindika l-isem kummerċjali (jekk ikun jeżisti), l-isem kimiku, in-numru tal-CAS, il-kwantità mdaħħla, il-funzjoni u l-forma preżenti fil-formulazzjoni tal-prodott finali. Is-sustanzi kollha mdaħħla li jkunu preżenti fil-forma ta' nanomaterjali għandhom jiġu indikati b'mod ċar fil-lista, bil-kelma “nano” fil-parenteżi.
            Għal kull sustanza elenkata, għandhom jiġu pprovduti l-Iskedi tad-Data dwar is-Sikurezza (SDS) skont ir-Regolament (KE) Nru 1907/2006 tal-Parlament Ewropew u tal-Kunsill (3). Meta l-SDS ma tkunx disponibbli għal xi sustanza partikolari għax tkun parti minn taħlita, l-applikant għandu jipprovdi l-SDS tat-taħlita.
            (b)   Il-livelli limitu tal-kejl

            Il-konformità mal-kriterji ekoloġiċi hi meħtieġa għall-prodott finali u għas-sustanzi kostitwenti tiegħu li huma miżjuda intenzjonalment u/jew iffurmati intenzjonalment wara xi reazzjoni kimika fil-lubrikant applikat, kif indikat f'kull kriterju.
            Barra minn hekk, il-frazzjoni totali tas-sustanzi elenkati, meta l-kriterji 2 u 3 fformulati ma jkunux japplikaw, għandha tibqa' anqas minn 0,5 % (w/w).

               Nota: Meta l-griż ikun jista' jintuża kemm għat-TLL kif ukoll għall-PLL (bħal fil-każ tal-griż multifunzjonali), għandhom japplikaw il-kriterji applikabbli għas-sottogrupp TLL. Iżda jekk il-griż ikun jista' jintuża bħala PLL u ALL, iżda mhux bħala TLL, għandhom japplikaw il-kriterji applikabbli għas-sottogrupp PLL.
            Għaż-żjut tal-gerijiet użati f'gerijiet miftuħa, għandhom japplikaw il-kriterji applikabbli għas-sottogrupp PLL, filwaqt li għaż-żjut tal-gerijiet użati f'tagħmir magħluq għandhom japplikaw il-kriterji applikabbli għas-sottogrupp ALL. Meta ż-żejt tal-gerijiet ikunu jistgħu jintużaw fiż-żewġ tipi ta' gerijiet, għandhom japplikaw il-kriterji applikabbli għas-sottogrupp PLL.
            KRITERJU 1 – IS-SUSTANZI ESKLUŻI U LIMITATI
            Għall-finijiet tal-Kriterju 1, l-impuritajiet iddikjarati fl-SDS, li l-preżenza tagħhom fil-prodott finali hi 0,010 % jew aktar, għandhom jikkonformaw mal-istess rekwiżiti bħas-sustanzi miżjuda intenzjonalment.
            1(a)   Sustanzi perikolużi

            (i)   Il-prodott finali
            Il-prodott finali ma għandux jiġi klassifikat skont xi waħda mid-dikjarazzjonijiet ta' periklu elenkati fit-Tabella 1.
            (ii)   Is-sustanzi
            Is-sustanzi li jissodisfaw il-kriterji għall-klassifikazzjoni bid-dikjarazzjonijiet ta' periklu elenkati fit-Tabella 1 ma għandhomx jiġu miżjuda jew ffurmati intenzjonalment fil-prodott finali kif speċifikat bil-valuri limitu rispettivi.
            Meta jkunu aktar stretti, il-limiti ġeneriċi jew speċifiċi tal-konċentrazzjoni ddeterminati skont l-Artikolu 10 tar-Regolament (KE) Nru 1272/2008 tal-Parlament Ewropew u tal-Kunsill (4) għandhom jieħdu preċedenza.

               Tabella 1

               Dikjarazzjonijiet ta' periklu ristretti

                        Dikjarazzjoni ta' periklu

                        Valur limitu

                        H340 Jista' jikkawża difetti ġenetiċi

                        ≤ 0,010 % tal-piż skont il-piż għal kull sustanza fil-prodott finali

                        H350 Jista' jikkawża l-kanċer

                        H350i Jista' jikkawża l-kanċer jekk jinġibed man-nifs

                        H360F Jista' jagħmel ħsara lill-fertilità

                        H360D Jista' jagħmel ħsara lit-tarbija fil-ġuf.

                        H360FD Jista' jagħmel ħsara lill-fertilità. Jista' jagħmel ħsara lit-tarbija fil-ġuf

                        H360Fd Jista' jagħmel ħsara lill-fertilità. Suspettat li jagħmel ħsara lit-tarbija fil-ġuf

                        H360Df Jista' jagħmel ħsara lit-tarbija fil-ġuf. Suspettat li jagħmel ħsara lill-fertilità

                        H341 Suspettat li jikkawża difetti ġenetiċi

                        H351 Suspettat li jikkawża l-kanċer

                        H361f Suspettat li jagħmel ħsara lill-fertilità

                        H361d Suspettat li jagħmel ħsara lit-tarbija fil-ġuf

                        H361fd Suspettat li jagħmel ħsara lill-fertilità. Suspettat li jagħmel ħsara lit-tarbija fil-ġuf

                        H362 Jista' jagħmel ħsara lit-tfal imreddgħa

                        H300 Fatali jekk jinbela' (orali)

                        H310 Fatali jekk imiss mal-ġilda (dermali)

                        H330 Fatali jekk jinġbed man-nifs (nifs)

                        H304 Jista' jkun fatali jekk jinbela' u jidħol fil-pajp tan-nifs

                        ≤ 0,5 × Limitu ta' klassifikazzjoni tal-prodott finali għal H304

                        H301 Tossiku jekk jinbela'

                        < Limitu ta' klassifikazzjoni tal-prodott finali għal H301

                        H311 Tossiku jekk imiss mal-ġilda

                        < Limitu ta' klassifikazzjoni tal-prodott finali għal H311

                        H331 Tossiku jekk jinġibed man-nifs

                        < Limitu ta' klassifikazzjoni tal-prodott finali għal H331

                        EUH070 Tossiku jekk imiss mal-għajnejn

                        ≤ 0,010 % tal-piż skont il-piż għal kull sustanza fil-prodott finali

                        H370 Jagħmel ħsara lill-organi

                        H372 Jagħmel ħsara lill-organi minħabba espożizzjoni fit-tul jew ripetuta

                        H371 Jista' jagħmel ħsara lill-organi

                        H373 Jista' jagħmel ħsara lill-organi minħabba espożizzjoni fit-tul jew ripetuta

                        < Limitu ta' klassifikazzjoni tal-prodott finali għal H373

                        H335 Jista' jikkawża irritazzjoni respiratorja

                        ≤ 0,010 % tal-piż skont il-piż għal kull sustanza fil-prodott finali

                        H336 Jista' jikkawża ħedla jew sturdament

                        < Limitu ta' klassifikazzjoni tal-prodott finali għal H336

                        H317: Jista' jikkawża reazzjoni allerġika tal-ġilda

                        < Limitu ta' klassifikazzjoni tal-prodott finali għal H317

                        H334: Jista' jikkawża sintomi ta' allerġija jew ta' ażma jew diffikultajiet tan-nifs biex jinġibed man-nifs

                        ≤ 0,010 % tal-piż skont il-piż għal kull sustanza fil-prodott finali

                        H314 Jikkawża ħruq kbir fil-ġilda u ħsara fl-għajnejn

                        < Limitu ta' klassifikazzjoni tal-prodott finali għal H314

                        H315 Jikkawża irritazzjoni fil-ġilda

                        < Limitu ta' klassifikazzjoni tal-prodott finali għal H315

                        H318: Jikkawża ħsara serja fl-għajnejn

                        < Limitu ta' klassifikazzjoni tal-prodott finali għal H318

                        H319 Jikkawża irritazzjoni serja fl-għajnejn

                        < Limitu ta' klassifikazzjoni tal-prodott finali għal H319

                        H400 Tossiku ħafna għall-organiżmi akkwatiċi

                        ≤ 0,5 × Limitu ta' klassifikazzjoni tal-prodott finali għal H400

                        H410 Tossiku ħafna għall-organiżmi akkwatiċi u jħalli effetti fit-tul

                        ≤ 0,5 × Limitu ta' klassifikazzjoni tal-prodott finali għal H410

                        H411 Tossiku għall-organiżmi akkwatiċi u jħalli effetti fit-tul

                        < Limitu ta' klassifikazzjoni tal-prodott finali għal H412 u H413

                        H412 Jagħmel ħsara lill-organiżmi akkwatiċi u jħalli effetti fit-tul

                        H413 Jista' jħalli effetti fit-tul lill-organiżmi akkwatiċi

                        H420 Jagħmel ħsara lis-saħħa pubblika u lill-ambjent għax jeqred l-ożonu fl-atmosfera ta' fuq

                        ≤ 0,010 % tal-piż skont il-piż għal kull sustanza fil-prodott finali

                        EUH029 Meta jmiss mal-ilma jerħi gass tossiku

                        EUH031 Meta jmiss mal-aċidi jerħi gass tossiku

                        EUH032 Meta jmiss mal-aċidi jerħi gass tossiku ħafna

                        EUH066 Espożizzjoni ripetuta tista' tikkawża tnixxif jew qsim fil-ġilda

                        < Limitu ta' klassifikazzjoni tal-prodott finali għal EUH066

               Nota: meta l-limitu ta' klassifikazzjoni tal-prodott finali (jew 0,5 × Limitu ta' klassifikazzjoni tal-prodott finali) hu indikat, għandha titqies il-konċentrazzjoni massimu totali tas-sustanzi klassifikati kollha bid-dikjarazzjoni(jiet) ta' periklu speċifiċi.
            Dan il-kriterju ma japplikax għas-sustanzi koperti mill-Artikolu 2(7)(a) u (b) tar-Regolament (KE) Nru 1907/2006 li jistabbilixxi l-kriterji għall-eżenzjoni ta' sustanzi li hemm fl-Annessi IV u V ta' dan ir-Regolament mir-rekwiżitu tar-reġistrazzjoni, l-utent downstream u tal-evalwazzjoni. Biex jiġi ddeterminat jekk dik l-esklużjoni tapplikax, l-applikant għandu jgħarbel kull sustanza miżjuda/ffurmata intenzjonalment f'konċentrazzjoni ta' 0,010 % jew aktar tal-piż skont il-piż fil-prodott finali.
            1(b)   Sustanzi ristretti speċifikati

            Is-sustanzi indikati hawn taħt ma għandhomx jiġu miżjuda jew ffurmati intenzjonalment b'konċentrazzjoni ta' 0,010 % jew aktar tal-piż skont il-piż fil-prodott finali:

                        —

                        Is-sustanzi li jidhru fil-Lista tal-Unjoni tas-sustanzi ta' prijorità fil-qasam tal-politika dwar l-ilma fl-Anness X tad-Direttiva 2000/60/KE tal-Parlament Ewropew u tal-Kunsill (5) kif emendata bid-Deċiżjoni 2455/2001/KE (6) u l-Lista OSPAR tas-Sustanzi Kimiċi għal Azzjoni ta' Prijorità (http://www.ospar.org/work-areas/hasec/chemicals/priority-action);

                        —

                        Komposti tal-aloġenu organiku u komposti tan-nitrit;

                        —

                        Metalli jew komposti metalliċi għajr is-sodju, il-potassju, il-manjeżju u l-kalċju. Fil-każ tas-sustanzi li jħaxxnu, jistgħu jintużaw ukoll komposti tal-litju u/jew tal-aluminju sa livelli ta' konċentrazzjoni limitati mill-kriterji l-oħra inklużi fl-Anness ta' din id-Deċiżjoni.

                  1(c)   Sustanzi ta' tħassib serju ħafna (SVHCs)

            Il-prodott finali ma għandux ikun fih sustanzi miżjuda/ffurmati intenzjonalment li jkunu ġew identifikati bil-proċedura deskritta fl-Artikolu 59(1) tar-Regolament (KE) Nru 1907/2006, li jistabbilixxi l-lista tal-kandidati għal sustanzi ta' tħassib serju ħafna b'konċentrazzjoni ta' 0,010 % jew aktar tal-piż skont il-piż tal-prodott finali.

               Valutazzjoni u verifika

            L-applikant għandu jipprovdi dikjarazzjoni ffirmata ta' konformità mas-subrekwiżiti msemmija hawn fuq, sostnuta b'dikjarazzjonijiet mingħand il-fornituri, jekk ikun xieraq; u din l-evidenza ġustifikattiva li ġejja:
            Biex juri l-konformità mar-rekwiżit 1(a)(i), l-applikant għandu jipprovdi l-SDS tal-prodott finali.
            Biex juri l-konformità mar-rekwiżiti 1(a)(ii), 1(b) u 1(c), l-applikant għandu jipprovdi:

                        —

                        l-SDS tat-taħlitiet miżjuda intenzjonalment u l-konċentrazzjoni tagħhom fil-prodott finali;

                        —

                        l-SDS tas-sustanzi miżjuda intenzjonalment u l-konċentrazzjoni tagħhom fil-prodott finali.

                  Għas-sustanzi eżentati mir-rekwiżit 1(a)(ii) (ara l-Annessi IV u V tar-Regolament (KE) Nru 1907/2006), id-dikjarazzjoni mingħand l-applikant għandha tkun biżżejjed għall-konformità.
            Għar-rekwiżit 1(c), fid-data tal-applikazzjoni għandha ssir referenza għall-aħħar lista tas-sustanzi ta' tħassib serju ħafna.
            L-evidenza ta' hawn fuq tista' tingħata direttament lil Korpi Kompetenti minn kwalunkwe fornitur fil-katina tal-provvista tal-applikant.
            KRITERJU 2 – REKWIŻITI ADDIZZJONALI TAT-TOSSIĊITÀ AKKWATIKA
            L-applikant għandu juri l-konformità billi jissodisfa r-rekwiżiti tal-kriterju 2.1 jew tal-kriterju 2.2.
            2.1.   Rekwiżiti għal-lubrikant u l-komponenti ewlenin tiegħu

            Il-konċentrazzjoni kritika għat-tossiċità akkwatika għal-lubrikant preparat frisk kif ukoll għal kull komponent ewlieni ma għandhiex tkun inqas mill-valuri mogħtija fit-Tabella 2.
            Komponent ewlieni tfisser kwalunkwe sustanza li tammonta għal aktar minn 5 % skont il-piż tal-lubrikant.

               Tabella 2

               Valuri tat-tossiċità akkwatika għal-lubrikant preparat frisk kif ukoll għal kull komponent ewlieni

                        ALL

                        PLL

                        TLL

                        Tossiċità akkwatika għal-lubrikant preparat frisk

                        Konċentrazzjoni kritika għat-tossiċità akkwatika akuta JEW

                        > 100 mg/L

                        > 1 000  mg/L

                        > 1 000  mg/L

                        Tossiċità akkwatika kronika

                        > 10 mg/L

                        > 100 mg/L

                        > 100 mg/L

                        Tossiċità akkwatika għal kull komponent ewlieni

                        Konċentrazzjoni kritika għat-tossiċità akkwatika akuta JEW

                        > 100 mg/L

                        Tossiċità akkwatika kronika

                        > 10 mg/L

                  Għandha tingħata d-data disponibbli tat-testijiet dwar it-tossiċità akkwatika akuta għal kull komponent ewlieni għal kull wieħed miż-żewġ livelli trofiċi li ġejjin:

                        —

                        krustaċji (id-dafnja hi ppreferuta),

                        —

                        pjanti akkwatiċi (l-alga hi ppreferuta).

                  Jekk id-data tat-testijiet dwar it-tossiċità akkwatika akuta tkun nieqsa f'wieħed jew fiż-żewġ livelli trofiċi, għandha tiġi aċċettata d-data disponibbli tat-testijiet dwar it-tossiċità akkwatika kronika għall-krustaċji (id-dafnja hi ppreferuta) flimkien mal-livell trofiku tal-ħut.
            Il-QSARs jistgħu jintużaw biex jimtlew id-distakki fid-data dwar it-tossiċità kronika jew dwar it-tossiċità akuta f'waħda biss mil-livelli trofiċi rilevanti.
            Jekk id-data tat-testijiet imsemmija hawn fuq ma tkunx disponibbli għal kull komponent ewlieni, għandu jsir test biex tiġi ġġenerata d-data dwar it-tossiċità akuta għal-livelli trofiċi neqsin (jiġifieri tal-krustaċji u/jew tal-pjanti akkwatiċi).
            Għandha tingħata d-data disponibbli dwar it-tossiċità akkwatika akuta għal kull wieħed mit-tliet livelli trofiċi li ġejjin:

                        —

                        krustaċji (id-dafnja hi ppreferuta),

                        —

                        pjanti akkwatiċi (l-alga hi ppreferuta),

                        —

                        ħut.

                  Jekk id-data tat-testijiet dwar it-tossiċità akkwatika akuta għal-lubrikant applikat ma tkunx disponibbli għal xi wieħed mil-livelli trofiċi msemmija, għandha tiġi aċċettata d-data disponibbli tat-testijiet dwar it-tossiċità akkwatika kronika għal-livelli trofiċi neqsin.
            Jekk id-data msemmija hawn fuq ma tkunx disponibbli għal-lubrikant applikat, għandu jsir test biex tiġi ġġenerata data dwar it-tossiċità akkwatika akuta għal-livelli trofiċi neqsin.
            2.2.   Ir-rekwiżit għal kull sustanza miżjuda jew iffurmata intenzjonalment b'konċentrazzjoni ta' 0,10 % jew aktar tal-piż skont il-piż fil-prodott finali

            Is-sustanzi li juru ċertu grad ta' tossiċità akkwatika huma permessi sa konċentrazzjoni kumulattiva tal-massa kif indikat fit-Tabella 3.

               Tabella 3

               Limiti perċentwali kumulattivi tal-massa (% w/w) għas-sustanzi preżenti fil-prodott b'rabta mat-tossiċità akkwatika

                        Persentaġġi kumulattivi tal-massa (% tal-piż skont il-piż fil-prodott finali)

                        ALL

                        PLL

                        TLL

                        Tossiċità akkwatika akuta > 100 mg/L jew
                        Tossiċità akwatika kronika > 10 mg/L

                        Mhux limitat

                        Tossiċità akkwatika akuta > 10 sa ≤ 100 mg/L jew
                        1 mg/L< Tossiċità akwatika kronika≤ 10 mg/L

                        ≤ 10
                        (≤ 20 għall-griżijiet ALL)

                        ≤ 10
                        (≤ 15 għall-griżijiet PLL)

                        ≤ 2
                        (≤ 10 għall-griżijiet TLL)

                        Tossiċità akkwatika akuta > 1 għal ≤ 10 mg/L jew
                        0,1 mg/L< Tossiċità akkwatika kronika ≤ 1 mg/L

                        ≤ 2,5
                        (≤ 1 għall-griżijiet ALL)

                        ≤ 0,6

                        ≤ 0,4

                        Tossiċità akwatika akuta ≤ 1 mg/L jew
                        Tossiċità akkwatika akuta ≤ 0,1 mg/L

                        ≤ 0,1/M (*1)

                        ≤ 0,1/M (*1)

                        ≤ 0,1/M (*1)

                  Id-data disponibbli tat-testijiet dwar it-tossiċità akkwatika kronika għal kull sustanza (sustanzi miżjuda jew iffurmati intenzjonalment b'konċentrazzjoni ta' 0,10 % jew aktar tal-piż skont il-piż fil-prodott finali) għandha tingħata għal kull wieħed miż-żewġ livelli trofiċi li ġejjin:

                        —

                        krustaċji (id-dafnja hi ppreferuta),

                        —

                        ħut.

                  Jekk id-data disponibbli tat-testijiet dwar it-tossiċità akkwatika kronika tkun nieqsa f'wieħed mil-livelli trofiċi jew fit-tnejn, għandha tiġi aċċettata d-data disponibbli dwar it-tossiċità akkwatika akuta għaż-żewġ livelli trofiċi tal-krustaċji (id-dafnja hi ppreferuta) u tal-pjanti akkwatiċi (l-alga hi ppreferuta).
            Il-QSARs jistgħu jintużaw biex jimtlew id-distakki fid-data dwar it-tossiċità kronika jew dwar it-tossiċità akuta f'waħda biss mil-livelli trofiċi rilevanti.
            Jekk id-data msemmija hawn fuq ma tkunx disponibbli għal kull sustanza, għandu jsir test biex tiġi ġġenerata data dwar it-tossiċità akuta fil-livelli trofiċi neqsin (jiġifieri tal-krustaċji u/jew tal-pjanti akkwatiċi).

               Valutazzjoni u verifika tal-kriterju 2.1 u tal-kriterju 2.2

            Fil-każ ta' awtovalutazzjoni mill-applikant, għal kull sustanza, il-komponent ewlieni jew għal-lubrikant, l-applikant għandu jipprovdi rapporti tat-testijiet jew data mil-letteratura, inkluż ir-referenzi li juru l-konformità mar-rekwiżiti stabbiliti fis-sottokriterju 2.1 jew fis-sottokriterju 2.2.
            Għal kull sustanza jew il-komponent ewlieni, meta l-valutazzjoni tkun ibbażata fuq ittra ta' konformità (LoC) valida, għandha tingħata kopja tal-ittra. Għal kull sustanza jew il-komponent ewlieni magħżula mil-lista tal-Klassifikazzjoni tas-Sustanzi tal-Lubrikanti (il-lista LuSC), il-valutazzjoni tista' tkun ibbażata fuq l-informazzjoni rrapportata f'din il-lista u ma hemm bżonn jitressaq l-ebda dokument.
            Tiġi aċċettata d-data dwar it-tossiċità tal-baħar jew dwar it-tossiċità tal-ilma ħelu.
            Id-data dwar it-tossiċità akkwatika akuta (disponibbli jew iġġenerata għall-applikazzjoni) għandha toriġina minn testijiet li jsiru skont:

                        —

                        ISO 10253 jew ISO 8692 jew il-Linja Gwida 201 tal-OECD għat-Testijiet jew il-Parti C.3 tal-Anness tar-Regolament tal-Kummissjoni (KE) Nru 440/2008 (7) għall-alga,

                        —

                        ISO 6341 jew OECD jew il-Linja Gwida 202 tal-OECD għat-Testijiet jew il-Parti C.2 tal-Anness tar-Regolament (KE) Nru 440/2008 għad-dafnja.

                        —

                        ISO 7346 jew il-Linja Gwida 203 tal-OECD għat-Testijiet jew il-Parti C.1 tal-Anness tar-Regolament (KE) Nru 440/2008 għall-ħut (din tapplika biss għad-data eżistenti disponibbli).

                        —

                        it-test dwar it-tossiċità fuq l-embrijuni tal-ħut (FET) (alternattiva li ma tinvolvix l-użu tal-annimali) skont il-Linja Gwida 236 tal-OECD għat-Testijiet jew il-Parti C.49 tal-Anness tar-Regolament (KE) Nru 440/2008 għall-ħut (din tapplika biss meta jkun hemm bżonn isir test għall-applikazzjoni).

                  Tiġi aċċettata biss tossiċità akkwatika akuta ta' (72 jew 96 hr) ErC50 għall-alga, (48hr) EC50 għad-dafnja u (96hr) LC50 għall-ħut.
            Id-data (disponibbli) dwar it-tossiċità akkwatika kronika għandha toriġina minn testijiet li jsiru skont:

                        —

                        ISO 10253 jew ISO 8692 jew il-Linja Gwida 201 tal-OECD għat-Testijiet jew il-Parti C.3 tal-Anness tar-Regolament (KE) Nru 440/2008 għall-alga.

                        —

                        Il-Parti C.20 tal-Anness tar-Regolament (KE) Nru 440/2008 jew il-Linja Gwida 211 tal-OECD għat-Testijiet għad-dafnja,

                        —

                        Il-Linja Gwida 215 tal-OECD għat-Testijiet jew il-Parti C.14 tal-Anness tar-Regolament (KE) Nru 440/2008 jew ISO 12890 jew il-Linja Gwida 212 tal-OECD għat-Testijiet jew il-Parti C.15 tal-Anness tar-Regolament (KE) Nru 440/2008 jew il-Linja Gwida 210 tal-OECD għat-Testijiet għall-ħut.

                  Għandha tiġi aċċettata biss id-data dwar it-tossiċità kronika fil-forma ta' Konċentrazzjoni Bla Effett Osservat (NOEC).
            Meta l-QSARs jintużaw biex jimtlew id-distakki fid-data, l-applikant għandu jipprovdi t-tbassir iġġenerat għall-kimika mmirata. Ir-riżultati tal-(Q)SARs għandhom jiġu aċċettati biss jekk l-applikant jipprovdi dokumentazzjoni dwar il-validità u d-dominju tal-applikabbiltà tal-mudell applikat.
            Fil-każ ta' sustanzi jew taħlitiet li ftit jinħallu (< 10 mg/L), għad-determinazzjoni tat-tossiċità akkwatika jista' jintuża l-metodu tal-Frazzjoni Akkomodata mill-Ilma (WAF). Il-livell tat-tagħbija stabbilit li jissejjaħ LL50 relatat mat-tagħbija letali jew EL50 relatat mat-tagħbija effettiva għat-tossiċità akkwatika akuta u NOELR relatat mar-rata tat-tagħbija mingħajr effett osservabbli għat-tossiċità akkwatika kronika, jista' jintuża direttament fil-kriterji tal-klassifikazzjoni. Il-preparazzjoni ta' Frazzjoni Akkomodata mill-Ilma għandha timxi mar-rakkomandazzjonijiet stabbiliti f'xi waħda mil-linji gwida li ġejjin: L-Appendiċi C tar-Rapport Tekniku Nru 26 tal-ECETOC (1996), id-Dokument Gwida tal-2002 tal-OECD dwar l-Ittestjar tat-Tossiċità Akkwatika ta' Sustanzi u Taħlitiet Diffiċli (is-Sensiela tal-OECD dwar l-Ittestjar u l-Evalwazzjoni, Nru 23), ISO 5667-16, Il-kwalità tal-ilma – Teħid ta' kampjuni – il-Parti 16 (Gwida dwar it-testijiet bijoloġiċi tal-kampjuni), ASTM D6081-98 (Prattika Standard għall-Ittestjar tat-Tossiċità Akkwatika għal-Lubrikanti: Preparazzjoni tal-Kampjun u Interpretazzjoni tar-Riżultati) jew metodi ekwivalenti. Barra minn hekk, demostrazzjoni tan-nuqqas ta' tossiċità għal sustanza fil-limiti tagħha ta' solubbiltà fl-ilma għandha titqies li tissodisfa r-rekwiżiti ta' dan il-kriterju.
            Is-sustanzi li ġejjin huma eżentati mir-rekwiżiti 2.1 u 2.2:

                        —

                        kwalunkwe sustanza li aktarx ma taqsamx il-membrani bijoliġiċi MM > 800 g/mol u b'dijametru molekulari > 1,5 nm (> 15 Å), jew

                        —

                        kwalunkwe sustanza li hi polimeru u li l-frazzjoni tal-piż molekulari tagħha anqas minn 1 000 g/mol tkun anqas minn 1 %, jew

                        —

                        kwalunkwe sustanza li ftit li xejn tinħall fl-ilma (solubbiltà fl-ilma < 10 μg/l)

                  Is-solubbiltà tas-sustanzi fl-ilma għandha tiġi determinata, meta xieraq, skont il-Linja Gwida 105 tal-OECD għat-Testijiet jew il-Parti A.6 tal-Anness tar-Regolament (KE) Nru 440/2008 jew b'metodi tal-ittestjar ekwivalenti.
            Il-frazzjoni tal-piż molekulari anqas minn 1 000 g/mol għandha tiġi determinata skont il-Parti A.19 tal-Anness tar-Regolament (KE) Nru 440/2008 jew skont il-Linja Gwida 119 tal-OECD għat-Testijiet jew b'metodi tal-ittestjar ekwivalenti.
            KRITERJU 3 – IL-BIJODEGRADIBBILTÀ U L-POTENZJAL TA' BIJOAKKUMULAZZJONI
            Ir-rekwiżiti għall-bijodegradibbiltà tal-komposti organiċi u l-potenzjal ta' bijoakkumulazzjoni għandhom jiġu ssodisfati minn kull sustanza miżjuda intenzjonalment jew iffurmata intenzjonalment f'konċentrazzjoni ta' 0,10 % jew aktar, ta' piż skont il-piż fil-prodott finali.
            Il-lubrikant ma għandux ikun fih sustanzi li huma kemm mhux bijodegradabbli u (potenzjalment) bijoakkumulattivi. Madankollu, il-lubrikant jista' jkun fih sustanza waħda jew aktar b'ċertu grad ta' degradibbiltà jew potenzjal ta' bijoakkumulazzjoni jew b'bijoakkumulazzjoni attwali sa konċentrazzjoni kumulattiva tal-massa kif indikat fit-Tabella 4.

               Tabella 4

               Limiti perċentwali kumulattivi tal-massa (% w/w) għas-sustanzi preżenti fil-prodott b'rabta mal-bijodegradabbiltà tagħhom u l-potenzjal ta' bijoakkumulazzjoni

                        ALL

                        PLL

                        TLL

                        Griżijiet
                        (ALL,PLL,TLL)

                        Bijodegradibbli aerobikament faċilment

                        > 90

                        > 75

                        > 95

                        > 80

                        Bijodegradibbli aerobikament b'mod inerenti

                        ≤ 10

                        ≤ 25

                        ≤ 5

                        ≤ 20

                        Mhux bijodegradabbli u mhux bijoakkumulattiv

                        ≤ 5

                        ≤ 20

                        ≤ 5

                        ≤ 15

                        Mhux bijodegradabbli u bijoakkumulattiv

                        ≤ 0,1

                        ≤ 0,1

                        ≤ 0,1

                        ≤ 0,1

               Valutazzjoni u verifika

            Għal kull sustanza, meta l-valutazzjoni ssir mill-applikant, għandhom jingħataw ir-rapporti tat-testijiet jew id-data mil-letteratura, inkluż ir-referenzi dwar il-bijodegradabbiltà u meta meħtieġ dwar il-(potenzjal ta') bijoakkumulazzjoni.
            Għal kull sustanza, meta l-valutazzjoni tkun ibbażata fuq ittra ta' konformita (LoC) valida, għandha tingħata biss kopja tal-ittra.
            Għal kull sustanza magħżula mil-lista tal-Klassifikazzjoni tas-Sustanzi tal-Lubrikanti (il-lista LuSC), il-valutazzjoni tista' tkun ibbażata fuq l-informazzjoni rrapportata f'din il-lista u ma hemm bżonn jitressaq l-ebda dokument.

               Bijodegradazzjoni

                        “Bijodegradabbli b'mod inerenti” tfisser sustanza li tikseb dan il-livell ta' degradazzjoni li ġej:

                                    > 70 % wara 28 jum għat-test tad-degradazzjoni inerenti, jew

                                    > 20 % iżda < 60 % wara 28 jum fit-testijiet ibbażati fuq tnaqqis tal-ossiġenu jew ġenerazzjoni tad-diossidu tal-karbonju.

                              Il-bijodegradabbiltà inerenti għandha titkejjel skont it-testijiet li ġejjin:

                                    —

                                    Ir-Regolament (KE) Nru 440/2008 (il-Parti C.9 tal-Anness), 302 tal-OECD, jew metodi ekwivalenti.

                                    —

                                    testijiet ibbażati fuq it-tnaqqis tal-ossiġenu jew il-ġenerazzjoni tad-dijossidu tal-karbonju: Ir-Regolament (KE) Nru 440/2008 (il-Parti C.4 tal-Anness), 306 tal-OECD, 310 tal-OECD, jew metodi ekwivalenti.

                        “Bijodegradabbli b'mod faċli” tfisser klassifikazzjoni arbitrarja tal-kimiki li għaddew minn ċerti testijiet ta' skrinjar speċifikati għal bijodegradabbiltà finali; dawn it-testijiet huma tant stretti li hu preżunt li dawn il-komposti se jiġu bijodegradati malajr u għalkollox fl-ambjenti akkwatiċi f'kundizzjonijiet aerobiċi. Is-sustanzi huma meqjusa li se jiġu degradati malajr fl-ambjent jekk xi wieħed minn dawn il-kriterji jiġi ssodisfat:

                                    1.

                                    jekk, fi studji tal-bijodegradazzjoni faċli fi 28 jum, jinkisbu mill-anqas dawn il-livelli ta' degradazzjoni li ġejjin:

                                                —

                                                testijiet ibbażati fuq karbonju organiku maħlul: 70 %;

                                                —

                                                testijiet ibbażati fuq it-tnaqqis tal-ossiġenu jew il-ġenerazzjoni tad-dijossidu tal-karbonju: 60 % tal-massimu teoretiku.

                                          Dawn il-livelli ta' bijodegradazzjoni jridu jinkisbu fi żmien għaxart (10) ijiem mill-bidu tad-degradazzjoni liema punt jittieħed bħala l-waqt meta jkunu ġew degradati 10 % tas-sustanza, diment li s-sustanza tiġi identifikata bħala UVCB jew bħala sustanza multikostitwenti kumplessa b'komponenti strutturalment simili. F'dan il-każ, u meta jkun hemm ġustifikazzjoni biżżejjed, il-kundizzjoni tal-perjodu ta' 10 ijiem tista' tiġi rinunzjata u l-livell rikjest jiġi applikat wara 28 jum; jew

                                    2.

                                    jekk, f'dawk il-każijiet, meta tkun disponibbli biss data BOD u COD, meta l-proporzjon ta' BOD5/COD ikun ≥ 0,5; jew

                                    3.

                                    jekk ikun hemm evidenza xjentifika konvinċenti oħra disponibbli li turi li s-sustanza tista' tiġi degradata (b'mod bijotiku u/jew abijotiku) fl-ambjent akkwatiku sa livell > 70 % fi żmien 28 jum.

                              Il-bijodegradabbiltà faċli għandha titkejjel skont it-testijiet li ġejjin:

                                    —

                                    Ir-Regolament (KE) Nru 440/2008 (il-Partijiet C.4, C.5 flimkien ma' C.6 u C.42 tal-Anness), 301 tal-OECD, 306 tal-OECD, 310 tal-OECD, jew metodi ekwivalenti.

                           Nota: Fil-qafas ta' dan il-kriterju, il-prinċipju tal-perjodu ta' 10 ijiem mhux bilfors ikun japplika. Jekk is-sustanza tilħaq il-livell rikjest ta' bijodegradazzjoni fi żmien 28 jum iżda mhux fil-perjodu ta' 10 ijiem, tiġi preżunta rata ta' degradazzjoni aktar bil-mod.

                        “Mhux bijodegradabbli” tfisser sustanza li ma tissodisfax il-kriterji għal bijodegradabbiltà finali u inerenti.
                        L-applikant jista' juża wkoll data read-across biex jistima l-bijodegradabbiltà ta' sustanza. “Read-across” għall-valutazzjoni tal-bijodegradabbiltà ta' sustanza għandha tkun aċċettabbli jekk is-sustanza ta' referenza tkun differenti bi grupp funzjonali wieħed biss jew bi framment wieħed mis-sustanza applikata fil-prodott. Jekk is-sustanza ta' referenza tkun bijodegradabbli faċilment jew b'mod inerenti u l-grupp funzjonali jkollu effett pożittiv fuq il-bijodegradabbiltà aerobika, allura s-sustanża applikata tista' titqies ukoll li hi bijodegradabbli faċilment jew b'mod inerenti. Gruppi funzjonali jew frammenti b'effett pożittiv fuq il-bijodegradazzjoni huma: l-alkoħol alifatiku u aromatiku [-OH], l-aċidu alifatiku u aromatiku [-C(= O)-OH], l-aldeid [-CHO], l-ester [-C(= O)-O-C], l-amidu [-C(= O)–N jew -C(= S)–N]. Għandha tingħata dokumentazzjoni xierqa u affidabbli dwar l-istudju fuq is-sustanza ta' referenza. Fil-każ ta' tqabbil ma' framment mhux inkluż hawn fuq, jenħtieġ tingħata dokumentazzjoni xierqa u affidabbli dwar l-istudji fuq l-effetti pożittivi tal-grupp funzjonali fuq il-bijodegradazzjoni ta' sustanzi strutturalment simili.

               Il-bijoakkumulazzjoni

            Il-(potenzjal ta') bijoakkumulazzjoni ma hemmx għalfejn jiġi stabbilit meta s-sustanza:

                        —

                        ikollha MM > 800 g/mol u dijametru molekulari > 1,5 nm (> 15 Å), jew

                        —

                        ikollha koeffiċjent tal-parti tal-ottanol-ilma, log Kow, valur < 3 jew > 7, jew

                        —

                        ikollha BCF imkejjel ta' ≤ 100 L/kg, jew

                        —

                        tkun polimeru u l-frazzjoni tal-piż molekulari tagħha anqas minn 1 000 g/mol tkun inqas minn 1 %.

                  Il-biċċa l-kbira tas-sustanzi użati fil-lubrikanti huma idrofobiċi ferm u għaldaqstant il-valur tal-fattur tal-bijokonċentrazzjoni (BCF) jenħtieġ ikun ibbażat fuq il-kontenut tal-piż lipidu u għandha tingħata attenzjoni biex ikun żgurat biżżejjed ħin ta' espożizzjoni. Il-fattur tal-bijokonċentrazzjoni (BCF) għandu jiġi vvalutat skont il-Part C.13 tal-Anness tar-Regolament (KE) Nru 440/2008, jew metodi tal-ittestjar ekwivalenti.
            Il-koeffiċjenti log tal-parti ottanol/ilma (log Kow) għandu jiġu vvalutat skont il-Parti A.8 tal-Anness tar-Regolament (KE) Nru 440/2008 jew 123 tal-OECD, jew metodi tal-ittestjar ekwivalenti. Fil-każ ta' sustanza organika differenti minn aġent tensjoattiv, meta l-ebda valur esperimentali ma jkun disponibbli, jista' jintuża metodu tal-kalkolu. Huma permessi dawn il-metodi tal-kalkolu li ġejjin: CLOGP, LOGKOW, (KOWWIN) u SPARC. Il-valuri log Kow stmati miksuba b'xi wieħed minn dawn il-metodi tal-kalkolu < 3 jew > 7, jindikaw li s-sustanza mhix mistennija tagħmel bijoakkumulazzjoni.
            Il-valuri log Kow huma applikabbli biss għall-kimiċi organiċi. Biex jiġi vvalutat il-potenżjal ta' bijoakkumulazzjoni ta' komposti mhux organiċi, aġenti tensjoattivi u xi komposti organometalliċi, għandu jsir kejl BCF.
            KRITERJU 4 – REKWIŻITI TAL-INGREDJENTI RINNOVABBLI

                        (a)

                        Fil-każ speċifiku ta' ingredjenti rinnovabbli miż-żejt tal-palm jew miż-żejt tal-qalba tal-palm, jew derivati miż-żejt tal-palm jew miż-żejt tal-qalba tal-palm, 100 % w/w tal-ingredjenti rinnovabbli użati għandhom jissodisfaw ir-rekwiżiti għall-produzzjoni sostenibbli ta' skema taċ-ċertifikazzjoni li hi organizzazzjoni ta' diversi partijiet konċernati bi sħubija wiesgħa, inkluż NGOs, l-industrija u l-gvern u li tindirizza l-impatti ambjentali fuq il-ħamrija, il-bijodiversità, il-ħażniet tal-karbonju organiku u l-konservazzjoni tar-riżorsi naturali.

                        (b)

                        Jekk jintuża t-terminu “b'bażi bijoloġika” jew “bijolubrikant”, il-kontenut minimu tal-karbonju b'bażi bijoloġika fil-prodott finali għandu jkun ta' 25 % skont EN 16807.

               Valutazzjoni u verifika

            Biex tintwera l-konformità mal-kriterji 4(a), għandha tingħata evidenza permezz ta' ċertifikati tal-katina tal-kustodja tal-partijiet terzi li l-materjali użati fil-manifattura joriġinaw minn pjantaġġuni ġestiti b'mod sostenibbli. Għandhom jiġu aċċettati ċ-ċertifikati dwar iż-Żejt tal-Palma Sostenibbli (RSPO) jew iċ-ċertifikati ta' xi skema tal-produzzjoni sostenibbli ekwivalenti jew aktar stretti li juru l-konformità ma' xi wieħed minn dawn il-mudelli li ġejjin: identità ppriżervata, segregata, il-bilanċ tal-massa. Għad-derivati taż-żejt tal-palm u taż-żejt tal-qalba tal-ġewż, għandhom jingħataw l-ammonti ta' krediti mixtrija u dikjarati fil-mudell tas-sistema PalmTrace tal-RSPO waqt l-aktar perjodu ta' negozjar annwali riċenti, ħalli tintwera l-konformità mal-mudell tal-katina tal-provvista Book & Claim.
            Biex juri l-konformità mal-kriterji 4(b), l-applikant għandu jehmeż ir-rapport tat-testijiet tal-prodott finali skont EN 16807, ASTM D 6866, DIN CEN/TS 16137 (SPEC 91236), EN 16640 jew EN 16785-1.
            KRITERJU 5 – IR-REKWIŻITI TAL-IMBALLAĠĠ/TAL-KONTENITUR

                        (a)

                        Il-kontenut riċiklat (applikabbli biss fil-każ ta' lubrikanti mibjugħa f'imballaġġi/kontenituri tal-plastik): l-imballaġġ/kontenitur tal-plastik għandu jkun magħmul minn minimu ta' 25 % ta' plastik diġà użat mill-konsumatur.

                        (b)

                        Id-disinn (applikabbli biss fil-każ ta' lubrikanti maħsuba biex jinbiegħu lil konsumaturi finali privati): l-imballaġġ/kontenitur jenħtieġ ikollu sistema xierqa (eż. sistemi ta' estensjoni jew ftuħ dejjaq) ħalli waqt l-użu jkun evitat it-tixrid.

               Valutazzjoni u verifika

            L-applikant għandu jipprovdi din l-evidenza, kif applikabbli:
            Il-kompożizzjoni tal-imballaġġ/kontenitur tal-plastik u l-proporzjonijiet ta' materjal verġni u materjal riċiklat. Jekk ikun meħtieġ, għandha tiġi inkluża dikjarazzjoni ta' konformità mingħand il-fornitur tal-imballaġġ/kontenitur tal-plastik.
            Plastik diġà użat mill-konsumatur tfisser il-plastik iġġenerat mill-unitajiet domestiċi jew mill-faċilitajiet kummerċjali, industrijali u istituzzjonali meta jkunu utenti finali tal-prodott li ma jistax jibqa' jintuża iżjed għall-iskop maħsub tiegħu. Dan jinkludi l-plastik irritornat mill-katina tad-distribuzzjoni.
            Il-plastik diġà użat mill-konsumatur għandu jiġi kkalkulat kif indikat hawn taħt. Peress li ma hemm l-ebda metodu disponibbli li jkejjel direttament il-kontenut riċiklat fi prodott jew f'imballaġġ, għandha tintuża l-massa ta' plastik miksub mill-proċess tar-riċiklaġġ, wara t-telf u devjazzjonijiet oħra.
            X(%) = A/P × 100
            Fejn:

                        X hu l-kontenut riċiklat (diġà użat mill-konsumatur)

                        A hi l-massa tal-plastik riċiklat (diġà użat mill-konsumatur)

                        P hi l-massa tal-imballaġġ/kontenitur

                  Għandha tingħata deskrizzjoni tad-disinn tal-imballaġġ/kontenitur, flimkien ma' ritratti jew disinji tekniċi.
            KRITERJU 6 – IL-PRESTAZZJONI TEKNIKA MINIMA
            Il-prodott lubrikanti għandu jkun konformi mar-rekwiżiti korrispondenti tal-prestazzjoni teknika minima kif speċifikat fit-Tabella 5.

               Tabella 5

               Il-prestazzjoni teknika minima għall-prodotti lubrikanti

                        Kategorija tal-lubrikant

                        Prestazzjoni teknika minima

                        Żjut tas-srieraq bil-katina

                        Test tal-KWF bil-verżjoni tal-2017 jew ekwivalenti

                                    —

                                    Lubrikanti tal-ħbula tal-wajer

                                    —

                                    Aġenti tar-rilaxx tal-konkrit

                                    —

                                    Lubrikanti oħrajn ta' telf totali

                                    —

                                    Żjut tat-tubu tal-poppa

                                    —

                                    Fluwidi tax-xogħol tal-metall

                        “Xieraq għall-iskop maħsub” murija minn tal-inqas “approvazzjoni tal-klijenti tal-applikant” waħda.

                        Żejt tal-gerijiet

                        żjut tal-gerijiet (gerijiet magħluqa): ISO 12925-1 jew DIN 51517 (it-Taqsima I, II jew III)
                        żjut tal-gerijiet (gerijiet miftuħa): “Xieraq għall-iskop maħsub” murija minn tal-inqas “approvazzjoni tal-klijenti tal-applikant” waħda.

                        Żjut two-stroke

                        two-stroke fuq il-baħar: NMMA TC-W3
                        two-stroke fuq l-art: ISO 13738 (EGD)

                        Sistemi idrawliċi

                        ISO 15380 (it-Tabelli 2 sa 5)
                        Fluwidi idrawliċi reżistenti għan-nar: ISO 15380 (it-Tabelli 2 sa 5) + ISO 12922 (it-Tabella 1 sa 3) jew Approvazzjoni Reċiproka tal-Fabbrika

                        Protezzjoni temporanja kontra l-korrużjoni

                        ISO/TS 12928 jew “Xieraq għall-iskop maħsub” murija minn tal-inqas “approvazzjoni tal-klijenti tal-applikant” waħda.

                        Griżijiet lubrikanti

                        Griżijiet għal protezzjoni temporanja kontra l-korrużjoni: ISO/TS 12928 jew “Xieraq għall-iskop maħsub” murija minn tal-inqas “approvazzjoni tal-klijenti tal-applikant” waħda.
                        Griżijiet għal gerijiet magħluqa: DIN 51826
                        Griżijiet għar-roller bearings, għall-plain berings u għall-uċuħ li jiżżerżqu: DIN 51825
                        Il-griżijiet l-oħra kollha: ISO 12924 jew “Xieraq għall-iskop maħsub” murija minn tal-inqas “approvazzjoni tal-klijenti tal-applikant” waħda.

               Nota: Il-griżijiet ta' diversi skopijiet li jinkludu kwalunkwe waħda mill-applikazzjonijiet speċifikati hawn fost l-użi potenzjali tagħhom għandhom jiġu ttestjati skont it-test korrispondenti speċifiku tal-applikazzjoni speċifikata rilevanti.

               Valutazzjoni u verifika

            L-applikant għandu jipprovdi dikjarazzjoni ta' konformità ma' dan il-kriterju, sostnuta mir-riżultati tat-testijiet, meta xieraq.
            Għas-sistemi idrawliċi, il-folja tal-informazzjoni tal-prodott għandha tindika liema elastomeri ġew ittestjati.

               Approvazzjoni tal-klijenti tal-applikant tfisser ittra/dokument/dikjarazzjonijiet maħruġa mill-klijenti għal prodott speċifiku, li jiżguraw li l-prodott jissodisfa l-ispeċifikazzjonijiet tagħhom u jaħdem sew fl-applikazzjoni maħsuba tiegħu.
            KRITERJU 7 – INFORMAZZJONI LILL-KONSUMATUR DWAR L-UŻU U R-RIMI
            Jekk il-lubrikanti jkunu maħsuba biex jinbiegħu lil konsumaturi finali privati, l-imballaġġ/kontenitur għandu juri din l-informazzjoni li ġejja (f'forma testwali jew pittogrammi) (jistgħu jintużaw formulazzjonijiet ta' test komparabbli):

                        “Tħallix il-prodott mhux użat jixtered fl-ambjent”,

                        “Ir-residwi tal-prodott u l-imballaġġ/kontenitur għandhom jintremew f'postijiet tal-ġbir apposta”.

               Valutazzjoni u verifika

            L-applikant għandu jipprovdi kampjun tal-imballaġġ/kontenitur tal-prodott jew grafika tiegħu fejn tkun qed tidher din l-informazzjoni msemmija hawn fuq.
            KRITERJU 8 – L-INFORMAZZJONI LI TIDHER FUQ L-EKOTIKKETTA TAL-UE
            It-tikketta fakultattiva b'kaxxa għall-kitba tista' tinkludi dan it-test:

                        (a)

                        “Sustanzi inqas perikolużi li jispiċċaw fl-ambjent”,

                        (b)

                        “Prestazzjoni verifikata”

                        (c)

                        “X% tal-ingredjenti rinnovabbli ċċertifikati użati” (fejn rilevanti) (8),

                  Il-linji gwida għall-użu tat-tikketta fakultattiva b'kaxxa għall-kitba jinsabu fil-Linji Gwida għall-Użu tal-Logo tal-Ekotikketta tal-UE, fuq is-sit web:
            http://ec.europa.eu/environment/ecolabel/documents/logo_guidelines.pdf

               Valutazzjoni u verifika

            L-applikant għandu jipprovdi kampjun tat-tikketta. Jekk tintuża d-dikjarazzjoni c), l-applikant għandu jipprovdi ċ-ċertifikat(i) rilevanti relatati mal-persentaġġ tal-ingredjent(i) rinnovabbli ċċertifikati użati.

               (1)  Ir-Regolament (KE) Nru 765/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta' prodotti, u li jħassar ir-Regolament tal-Kunsill (KEE) Nru 339/93 (ĠU L 218, 13.8.2008, p. 30).

               (2)  http://ec.europa.eu/environment/ecolabel/

               (3)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).

               (4)  Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, it-tikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU L 353, 31.12.2008, p. 1).

               (5)  Id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (ĠU L 327, 22.12.2000, p. 1).

               (6)  Id-Deċiżjoni Nru 2455/2001/KE tal-Parlament Ewropew u tal-Kunsill tal-20 ta' Novembru 2001 li tistabbilixxi l-lista ta' sustanzi prijoritarji fil-qasam tal-politika tal-ilma u li temenda d-Direttiva 2000/60/KE (ĠU L 331, 15.12.2001, p. 1).

               (*1)  Il-fatturi-M għall-komponenti tossiċi ħafna għandhom jiġu applikati skont l-Artikolu 10 tar-Regolament (KE) Nru 1272/2008 kif deskritt fit-taqsima 4.1.3.5.5.5 tal-Anness I ta' dak ir-Regolament.

               (7)  Ir-Regolament tal-Kummissjoni (KE) Nru 440/2008 tat-30 ta' Mejju 2008 li jistabbilixxi metodi ta' ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH) (ĠU L 142, 31.5.2008, p. 1).

               (8)  Jekk jintużaw ingredjenti rinnovabbli ċċertifikati, irrispettivament mit-tip ta' bijomassa (eż. kolza, ġirasol, palma, soja, eċċ…), jista' jiġi indikat il-kontenut totali tal-ingredjenti ċċertifikati.


title: Deċiżjoni tal-Kunsill (UE) 2018/1907 tal-20 ta' Diċembru 2018 dwar il-konklużjoni tal-Ftehim bejn l-Unjoni Ewropea u l-Ġappun għal Sħubija Ekonomika

text:
                  27.12.2018

                  MT

                  Il-Ġurnal Uffiċjali tal-Unjoni Ewropea

                  L 330/1

         DEĊIŻJONI TAL-KUNSILL (UE) 2018/1907
         tal-20 ta' Diċembru 2018
         dwar il-konklużjoni tal-Ftehim bejn l-Unjoni Ewropea u l-Ġappun għal Sħubija Ekonomika
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91, l-Artikolu 100(2), u l-ewwel subparagrafu tal-Artikolu 207(4), flimkien mal-punt (a)(v) tat-tieni subparagrafu tal-Artikolu 218(6) u l-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:

                     (1)

                     F'konformità mad-Deċiżjoni tal-Kunsill (UE) 2018/966 (2), il-Ftehim bejn l-Unjoni Ewropea u l-Ġappun għal Sħubija Ekonomika (“il-Ftehim”) ġie ffirmat fi 17 ta' Lulju 2018.

                     (2)

                     Sabiex ikun żgurat it-tħaddim effiċjenti tas-sistema tal-iffaċilitar tal-esportazzjoni tal-inbid prevista fil-Ftehim, jenħtieġ li l-Kummissjoni tkun awtorizzata li tissospendi temporanjament, f'isem l-Unjoni u skont kif previst fil-paragrafu 3 tal-Artikolu 2.29 tal-Ftehim, l-aċċettazzjoni tal-awtoċertifikazzjoni tal-prodotti tal-inbid kif stipulata fl-Artikolu 2.28 tal-Ftehim. Jenħtieġ ukoll li l-Kummissjoni tiġi awtorizzata li ttemm dik is-sospensjoni temporanja f'isem l-Unjoni u kif previst fil-paragrafu 4 tal-Artikolu 2.29 tal-Ftehim.

                     (3)

                     F'konformità mal-Artikolu 218(7) tat-Trattat, huwa xieraq li l-Kunsill jawtorizza lill-Kummissjoni tapprova, f'isem l-Unjoni, ċerti modifiki għall-Ftehim. Għalhekk, il-Kummissjoni jenħtieġ li tkun awtorizzata tapprova modifiki skont l-Artikolu 10.14 tal-Ftehim fir-rigward tal-Parti 2 tal-Anness 10 tal-Ftehim wara konsultazzjoni mal-kumitat speċjali maħtur mill-Kunsill f'konformità mal-Artikolu 207(3) tat-Trattat. Jenħtieġ li dik l-awtorizzazzjoni ma tapplikax għal modifiki għal impenji taħt il-paragrafu 4 (“Akkwist ta' oġġetti u servizzi relatati mal-ferroviji”) u l-paragrafu 5 (“Servizzi”) tat-Taqsima A tal-Parti 2 tal-Anness 10 għall-Ftehim. Jenħtieġ li l-Kummissjoni tkun awtorizzata wkoll tapprova modifiki tal-Anness 14-A u l-Anness 14-B għall-Ftehim.

                     (4)

                     F'konformità mal-Artikolu 23.5 tal-Ftehim, xejn f'dan il-Ftehim ma għandu jiġi interpretat li jagħti drittijiet jew jimponi obbligi fuq persuni, mingħajr preġudizzju għad-drittijiet u l-obbligi ta' persuni skont id-dritt internazzjonali pubbliku. Għalhekk ma huwiex possibbli li l-Ftehim jiġi invokat direttament quddiem il-qrati tal-Unjoni jew tal-Istati Membri.

                     (5)

                     Jenħtieġ li l-Ftehim jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim bejn l-Unjoni Ewropea u l-Ġappun għal Sħubija Ekonomika huwa b'dan approvat.
            It-test tal-Ftehim huwa mehmuż ma' din id-Deċiżjoni.

            Artikolu 2

               1.   Id-deċiżjoni tal-Unjoni li temporanjament tissospendi, skont il-paragrafu 3 tal-Artikolu 2.29 tal-Ftehim, l-aċċettazzjoni tal-awtoċertifikazzjoni tal-prodotti tal-inbid kif stipulat fl-Artikolu 2.28 tal-Ftehim għandha tittieħed mill-Kummissjoni.

               2.   Id-deċiżjoni tal-Unjoni li ttemm, skont il-paragrafu 4 tal-Artikolu 2.29 tal-Ftehim, is-sospensjoni temporanja msemmija fil-paragrafu 1 ta' dan l-Artikolu għandha tittieħed mill-Kummissjoni.

            Artikolu 3
            Għall-finijiet tal-Artikolu 10.14 tal-Ftehim, il-pożizzjoni tal-Unjoni dwar il-modifiki jew rettifiki għall-impenji skont il-Parti 2 tal-Anness 10 għall-Ftehim għandha tittieħed mill-Kummissjoni wara konsultazzjoni mal-kumitat speċjali maħtur mill-Kunsill skont l-Artikolu 207(3) tat-Trattat. Din id-dispożizzjoni ma tapplikax għal modifi għal impenji taħt il-paragrafu 4 (“Akkwist ta' oġġetti u servizzi relatati mal-ferroviji”) u l-paragrafu 5 (“Servizzi”) tat-Taqsima A tal-Parti 2 tal-Anness 10 għall-Ftehim.

            Artikolu 4
            Il-modifiki tal-Anness 14-A u l-Anness 14-B għall-Ftehim permezz ta' deċiżjonijiet tal-Kumitat Konġunt stabbilit mill-Ftehim, wara r-rakkomandazzjonijiet tal-Kumitat dwar il-Proprjetà Intellettwali stabbilit mill-Ftehim, għandhom jiġu approvati mill-Kummissjoni f'isem l-Unjoni. Fejn il-partijiet interessati ma jistgħux jilħqu ftehim wara oġġezzjonijiet marbuta mal-indikazzjoni ġeografika, il-Kummissjoni għandha tadotta pożizzjoni abbażi tal-proċedura stabbilita fl-Artikolu 57(2) tar-Regolament tal-Kunsill (UE) Nru 1151/2012 tal-Parlament Ewropew u tal-Kunsill (3).

            Artikolu 5
            Il-President tal-Kunsill għandu, f'isem l-Unjoni, jagħti n-notifika prevista fl-Artikolu 23.3 tal-Ftehim (4).

            Artikolu 6
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-20 ta' Diċembru 2018.

                  Għall-Kunsill

                  Il-President

               E. KÖSTINGER

            (1)  Approvazzjoni ta' 12 ta' Diċembru 2018 (għadha ma ġietx ippubblikata fil-Ġurnal Uffiċjali).

            (2)  Id-Deċiżjoni tal-Kunsill (UE) 2018/966 tas-6 ta' Lulju 2018 dwar l-iffirmar f'isem l-Unjoni Ewropea tal-Ftehim bejn l-Unjoni Ewropea u l-Ġappun għal Sħubija Ekonomika (ĠU L 174, 10.7.2018, p. 1).

            (3)  Ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (ĠU L 343, 14.12.2012, p. 1).

            (4)  Id-data tad-dħul fis-seħħ tal-Ftehim ser tiġi pubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (PESK) 2019/346 tat-28 ta' Frar 2019 li taħtar ir-Rappreżentant Speċjali tal-Unjoni Ewropea għad-Drittijiet tal-Bniedem

text:
                  1.3.2019

                  MT

                  Il-Ġurnal Uffiċjali tal-Unjoni Ewropea

                  L 62/12

         DEĊIŻJONI TAL-KUNSILL (PESK) 2019/346
         tat-28 ta' Frar 2019
         li taħtar ir-Rappreżentant Speċjali tal-Unjoni Ewropea għad-Drittijiet tal-Bniedem
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fil-25 ta' Lulju 2012, il-Kunsill adotta d-Deċiżjoni 2012/440/PESK (1) li taħtar lis-Sur Stavros LAMBRINIDIS bħala r-Rappreżentant Speċjali tal-Unjoni Ewropea (RSUE) għad-Drittijiet tal-Bniedem. Il-mandat tar-RSUE ser jiskadi fit-28 ta' Frar 2019.

                     (2)

                     Jenħtieġ li RSUE għad-Drittijiet tal-Bniedem ġdid jinħatar għal perijodu ta' 24 xahar.

               ADOTTA DIN ID-DEĊIŻJONI:

            Artikolu 1
            Rappreżentant Speċjali tal-Unjoni Ewropea
            Is-Sur Eamon GILMORE hu b'hekk maħtur bħala r-Rappreżentant Speċjali tal-Unjoni Ewropea (RSUE) għad-Drittijiet tal-Bniedem sat-28 ta' Frar 2021. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u ta' proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).

            Artikolu 2
            Objettivi ta' politika
            Il-mandat tar-RSUE għandu jkun ibbażat fuq l-objettivi ta' politika tal-Unjoni rigward id-drittijiet tal-bniedem kif stipulat fit-Trattat dwar l-Unjoni Ewropea, il-Karta tad-Drittijiet Fundamentali tal-Unjoni Ewropea kif ukoll il-Qafas Strateġiku tal-UE dwar id-Drittijiet tal-Bniedem u d-Demokrazija u l-Pjan ta' Azzjoni tal-UE dwar id-Drittijiet tal-Bniedem u d-Demokrazija:

                        (a)

                        tisħiħ tal-effettività, il-preżenza u l-viżibbiltà tal-Unjoni fil-protezzjoni u l-promozzjoni tad-drittijiet tal-bniedem fid-dinja u l-promozzjoni ta' narrattiva pożittiva dwar id-drittijiet tal-bniedem, b'mod partikolari b'żieda fil-kooperazzjoni u d-djalogu politiku tal-Unjoni mal-pajjiżi terzi, is-sħab rilevanti, in-negozju, is-soċjetà ċivili u l-organizzazzjonijiet internazzjonali u reġjonali, u permezz ta' azzjoni f'fora internazzjonali rilevanti;

                        (b)

                        tisħiħ tal-kontribut tal-Unjoni għat-tisħiħ tad-demokrazija u l-bini ta' istituzzjonijiet, l-istat tad-dritt, il-governanza tajba, ir-rispett għad-drittijiet tal-bniedem u l-libertajiet fundamentali madwar id-dinja;

                        (c)

                        titjib fil-koerenza tal-azzjoni tal-Unjoni rigward id-drittijiet tal-bniedem u l-integrazzjoni tad-drittijiet tal-bniedem fl-oqsma kollha tal-azzjoni esterna tal-Unjoni.

            Artikolu 3
            Mandat
            Sabiex jinkisbu l-objettivi ta' politika, il-mandat tar-RSUE għandu jkun li:

                        (a)

                        jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem, b'mod partikolari l-Qafas Strateġiku tal-UE dwar id-Drittijiet tal-Bniedem u d-Demokrazija u l-Pjan ta' Azzjoni tal-UE dwar id-Drittijiet tal-Bniedem u d-Demokrazija, kif ukoll l-implimentazzjoni tal-Linji Gwida tal-Unjoni, sett ta' għodod u pjanijiet ta' azzjoni dwar id-drittijiet tal-bniedem inkluż bil-formulazzjoni ta' rakkomandazzjonijiet f'dan ir-rigward;

                        (b)

                        jikkontribwixxi għall-implimentazzjoni tal-pożizzjonijiet tal-Unjoni, kif definiti mill-Kunsill dwar il-promozzjoni tal-konformità mal-liġi umanitarja internazzjonali;

                        (c)

                        jikkontribwixxi għall-implimentazzjoni tal-pożizzjonijiet tal-Unjoni, kif definiti mill-Kunsill, dwar il-promozzjoni tal-appoġġ għall-ġustizzja kriminali internazzjonali, b'mod partikolari għad-Deċiżjoni 2011/168/PESK (2) dwar il-Qorti Kriminali Internazzjonali;

                        (d)

                        jgħin fl-istabbiliment ta' vuċi Ewropea aktar qawwija permezz ta' djalogi dwar id-drittijiet tal-bniedem mal-gvernijiet f'pajjiżi terzi u organizzazzjonijiet internazzjonali u reġjonali, kif ukoll ma' organizzazzjonijiet tas-soċjetà ċivili u atturi oħrajn rilevanti sabiex ikunu żgurati l-effettività u l-viżibbiltà tal-politika tal-Unjoni dwar id-drittijiet tal-bniedem; imexxi djalogi dwar id-drittijiet tal-bniedem importanti ma' pajjiżi terzi;

                        (e)

                        jikkontribwixxi għal aktar koerenza u konsistenza tal-politika u l-azzjonijiet tal-Unjoni fl-oqsma tal-protezzjoni u l-promozzjoni tad-drittijiet tal-bniedem, b'mod partikolari billi jsir kontribut għall-formulazzjoni ta' linji ta' politika rilevanti tal-Unjoni;

                        (f)

                        jikkontribwixxi, f'konsultazzjoni mal-Istati Membri, għal koerenza u konsistenza aħjar tal-pożizzjonijiet tal-Unjoni msemmija fil-punti (b) u (c).

            Artikolu 4
            Implimentazzjoni tal-mandat

               1.   Ir-RSUE għandu jkun responsabbli għall-implimentazzjoni tal-mandat, waqt li jaġixxi taħt l-awtorità tar-RGħ.

               2.   Il-KPS għandu jżomm kollegament privileġġat mar-RSUE u għandu jkun il-punt ta' kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.

               3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu sabiex jiġu żgurati l-koerenza u l-konsistenza fil-ħidma rispettiva tagħhom fil-qasam tad-drittijiet tal-bniedem.

            Artikolu 5
            Finanzjament

               1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Marzu 2019 sat-28 ta' Frar 2021 għandu jkun ta' EUR 2 100 270,50.

               2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.

               3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.

            Artikolu 6
            Kostituzzjoni u kompożizzjoni tat-tim

               1.   Fil-limiti tal-mandat tar-RSUE u l-mezzi finanzjarji korrispondenti li jsiru disponibbli, ir-RSUE għandu jkun responsabbli għat-twaqqif ta' tim. It-tim għandu jinkludi konsulenza esperta dwar kwistjonijiet speċifiċi ta' politika kif jirrikjedi l-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tat-tim.

               2.   L-Istati Membri, l-istituzzjonijiet tal-Unjoni u s-SEAE jistgħu jipproponu s-sekondar ta' persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru li jibgħat, mill-istituzzjoni li tibgħat tal-Unjoni jew s-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati sabiex jaħdmu mar-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.

               3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni li tibagħtu, jew tas-SEAE, rispettivament u għandu jwettaq dmirijietu u jaġixxi fl-interess tal-mandat tar-RSUE.

               4.   Il-persunal tar-RSUE għandu jiġi ko-lokat fid-dipartimenti rilevanti tas-SEAE jew id-delegazzjonijiet tal-Unjoni sabiex jiġu żgurati l-koerenza u l-konsistenza tal-attivitajiet rispettivi tagħhom.

            Artikolu 7
            Sigurtà ta' informazzjoni klassifikata tal-UE
            Ir-RSUE u l-membri tat-tim tar-RSUE għandhom jirrispettaw il-prinċipji u l-istandards minimi ta' sigurtà stabbiliti mid-Deċiżjoni tal-Kunsill 2013/488/UE (3).

            Artikolu 8
            Aċċess għal informazzjoni u appoġġ loġistiku

               1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.

               2.   Id-delegazzjonijiet tal-Unjoni u r-rappreżentanzi diplomatiċi tal-Istati Membri, kif meħtieġ, għandhom jipprovdu appoġġ loġistiku lir-RSUE.

            Artikolu 9
            Sigurtà
            F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u abbażi tas-sitwazzjoni ta' sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

                        (a)

                        jiġi stabbilit pjan ta' sigurtà speċifiku bbażat fuq gwida mis-SEAE, inkluż miżuri ta' sigurtà fiżiċi, organizzattivi u proċedurali speċifiċi, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona ta' responsabbiltà, kif ukoll l-immaniġġar ta' inċidenti ta' sigurtà u jiġi pprovdut pjan ta' kontinġenza u ta' evakwazzjoni;

                        (b)

                        jiġi żgurat li l-persunal kollu skjerat barra mill-Unjoni jkun kopert b'assigurazzjoni ta' riskju-għoli, kif ikunu jeħtieġu l-kundizzjonijiet fiż-żona ta' responsabbiltà;

                        (c)

                        jiġi żgurat li l-membri kollha tat-tim tar-RSUE li jkunu ser jiġu skjerati barra mill-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona ta' responsabbiltà jew mal-wasla tagħhom, abbażi tal-klassifikazzjonijiet tar-riskju assenjati għal dik iż-żona mis-SEAE;

                        (d)

                        jiġi żgurat li r-rakkomandazzjonijiet kollha miftiehma, magħmula wara valutazzjonijiet regolari ta' sigurtà jiġu implimentati, u li l-Kunsill, ir-RGħ u l-Kummissjoni jingħataw rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapporti ta' progress u r-rapport dwar l-implimentazzjoni tal-mandat.

            Artikolu 10
            Rappurtar
            Ir-RSUE għandu jipprovdi regolarment lir-RGħ u lill-KPS rapporti bil-fomm u bil-miktub. Ir-RSUE għandu jirrapporta wkoll lill-gruppi ta' ħidma tal-Kunsill b'mod partikolari lill-Grupp ta' Ħidma dwar id-Drittijiet tal-Bniedem, skont il-ħtieġa. Għandhom jiġu ċirkolati rapporti regolari permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jiġi involut fl-għoti ta' informazzjoni lill-Parlament Ewropew.

            Artikolu 11
            Koordinazzjoni

               1.   Ir-RSUE għandu jikkontribwixxi għall-unità, il-konsistenza u l-effettività tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jkunu impenjati b'mod konsistenti biex jinkisbu l-objettivi ta' politika tal-Unjoni. L-attivitajiet tar-RSUE għandhom ikunu koordinati ma' dawk tal-Istati Membri u tal-Kummissjoni, kif ukoll ma' Rappreżentanti Speċjali oħra tal-Unjoni Ewropea, kif adatt. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.

               2.   Fuq il-post, għandu jinżamm kollegament mill-qrib mal-Kapijiet rilevanti tal-Missjonijiet tal-Istati Membri, il-Kapijiet tad-delegazzjonijiet tal-Unjoni, kif ukoll ma' Kapijiet jew Kmandanti tal-missjonijiet u l-operazzjonijiet tal-Politika ta' Sigurtà u Difiża Komuni u ma' Rappreżentanti Speċjali oħra tal-Unjoni Ewropea kif adatt. Huma għandhom jagħmlu kull sforz biex jgħinu lir-RSUE fl-implimentazzjoni tal-mandat.

               3.   Ir-RSUE għandu wkoll iżomm kollegament u jfittex komplementarjetà u sinerġiji ma' atturi internazzjonali u reġjonali oħrajn fil-livell ta' Kwartieri Ġenerali u fuq il-post. Ir-RSUE għandu jfittex kuntatti regolari mal-organizzazzjonijiet tas-soċjetà ċivili kemm fil-livell ta' Kwartieri Ġenerali kif ukoll fuq il-post.

            Artikolu 12
            Rieżami
            L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għandhom jinżammu taħt rieżami regolari. Ir-RSUE għandu jippreżenta lill-Kunsill, lir-RGħ u lill-Kummissjoni rapporti regolari ta' progress u rapport komprensiv dwar l-implementazzjoni tal-mandat sat-30 ta' Novembru 2020.

            Artikolu 13
            Dħul fis-seħħ
            Din id-Deċiżjoni għandha tidħol fis-seħħ fil-jum tal-adozzjoni tagħha.
            Hija għandha tapplika mill-1 ta' Marzu 2019.

            Magħmul fi Brussell, it-28 ta' Frar 2019.

                  Għall-Kunsill

                  Il-President

               G. CIAMBA

            (1)  Id-Deċiżjoni tal-Kunsill 2012/440/PESK tal-25 ta' Lulju 2012 li taħtar ir-Rappreżentant Speċjali tal-Unjoni Ewropea għad-Drittijiet tal-Bniedem (ĠU L 200. 27.7.2012, p. 21).

            (2)  Id-Deċiżjoni tal-Kunsill 2011/168/PESK tal-21 ta' Marzu 2011 dwar il-Qorti Kriminali Internazzjonali u li tħassar il-Pożizzjoni Komuni 2003/444/PESK ( ĠU L 76, 22.3.2011, p. 56).

            (3)  Id-Deċiżjoni tal-Kunsill 2013/488/KE tal-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Qorti Ġenerali tas-27 ta’ Frar 2019 dwar il-vaganzi ġudizzjarji

text:
                  18.3.2019

                  MT

                  Il-Ġurnal Uffiċjali tal-Unjoni Ewropea

                  C 103/5

         DEĊIŻJONI TAL-QORTI ĠENERALI
         tas-27 ta’ Frar 2019
         dwar il-vaganzi ġudizzjarji
         (2019/C 103/05)
         IL-QORTI ĠENERALI
         Wara li rat l-Artikolu 41(2) tar-Regoli tal-Proċedura,
         TADOTTA DIN ID-DEĊIŻJONI:

            Artikolu 1
            Għas-sena ġudizzjarja li tibda fl-1 ta’ Settembru 2019, id-dati tal-vaganzi ġudizzjarji fis-sens tal-Artikolu 41(2) u (6) tar-Regoli tal-Proċedura huma stabbiliti kif ġej:

                        —

                        Milied 2019: mit-Tnejn 23 ta’ Diċembru 2019 sal-Ħadd 12 ta’ Jannar 2020, iż-żewġ ġranet inklużi

                        —

                        Għid 2020: mit-Tnejn 6 ta’ April 2020 sal-Ħadd 19 ta’ April 2020, iż-żewġ ġranet inklużi;

                        —

                        Sajf 2020: mill-Ħamis 16 ta’ Lulju 2020 sat-Tnejn 31 ta’ Awwissu 2020, iż-żewġ ġranet inklużi.

            Artikolu 2
            Din id-deċiżjoni tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

            Magħmul fil-Lussemburgu, is-27 ta’ Frar 2019.

                  Ir-Reġistratur

               E. COULON

                  Il-President

               M. JAEGER